Boikottet oljeåpning – frykter Tesla-tilstander i oljå
Da ConocoPhillips åpnet oljefeltet Tommeliten Alpha, holdt Ekofisk-komiteen seg borte fra åpningsmarkeringen.  – Oppstarten av Tommeliten Alpha skjer på et tidspunkt som etter vår mening er muliggjort gjennom SLB UKs organiserte streikebryteri på fartøyet «Island Captain» på Ekofisk-feltet. Vi er en støttende søsterklubb til de streikende i SLB UK og støtter solidarisk opp om deres kamp, forklarer Eirik Birkeland til Aftenbladet. Birkeland leder Ekofisk-komiteen som er den største fagforeningen i ConocoPhillips med over 1000 medlemmer. Foreningen er en del av fagforbundet Industri Energi, hvor også de streikende britiske oljearbeiderne er medlemmer. – Vi har en pågående streik som har holdt på i åtte måneder. Dette er den lengstvarende streiken noensinne på norsk sokkel. Streiken ble tidlig torpedert på grunn av at arbeidsgiveren, SLB UK, satte inn streikebrytere. I realiteten har derfor ikke streiken hatt noen merkbar effekt, verken for SLB UK eller kunden ConocoPhillips.  – Store konsekvenser  Tidligere har Fri Fagbevegelse skrevet om kampen Tesla fører mot at deres bilmekanikere ikke skal organisere seg. I Sverige er det kommet til full konflikt mellom streikende bilmekanikere og Tesla.  Fellesforbundet i Norge går til sympatiaksjon 20. desember for de streikende Tesla-mekanikerne i Sverige dersom de ikke får tariffavtale. Tesla-streiken har og ført til aksjoner i Danmark, Finland og Tyskland.  For Eirik Birkeland er det nå en lignende kamp som føres i Norge på vegne av britiske oljearbeiderne som nektes tariffavtale.  – I prinsippet handler det mye om det samme. Det er folk som jobber i Norge, og de ber om noe så helt grunnleggende som en norsk tariffavtale. Streiken som pågår i Nordsjøen kan få store konsekvenser langt ut over SLB UK dersom det viser seg at selskaper kan unngå norske lønns- og arbeidsvilkår ved å sette arbeid over på båt til utenlandske selskaper. Tesla-mekanikernes kamp er også vår kamp, sier Birkeland.  Siden slutten av mars har oljearbeidere i SLB UK vært i streik på Ekofisk-feltet. De er alle medlemmer i Industri Energi og kjemper for at de skal ha tariffavtale for arbeidet de utfører på norsk sokkel.  Omtrent halvparten av de SLB UK-ansatte på brønnstimuleringsfartøyet «Island Captain» har vært i streik.  Tre fikk sparken  I 2022 var oljeserviceselskapet Schlumberger gjennom en oppfriskningsprosess som blant annet resulterte i et nytt navn: SLB. Selskapet bruker skipet til kontinuerlig brønnstimulering på Ekofisk-feltet og bidrar dermed til å opprettholde eller øke produksjonen fra oljebrønnene.    Tidligere har SLB UK uttalt til Aftenbladet at selskapets ansatte på stimuleringsfartøy er ansatt i en samlet mannskapspool, de er ikke kontraktsmessig tildelt et bestemt fartøy eller geografi. – Vi har ikke ansatt nye medarbeidere, og heller ikke hentet inn vikarer for å dekke de streikende ansatte. Flytting av besetningsmedlemmer mellom fartøyene våre er rutinepraksis. Siden et av stimuleringsfartøyene våre er på tørrdokk, bruker vi deler av mannskapet for å sikre kontinuitet i virksomheten, het det i en tidligere uttalelse fra SLB UK. I oktober skrev Fri Fagbevegelse at tre av de streikende oljearbeiderne hadde fått sparken fra SLB UK.  Vurderer sympatiaksjoner  Oljearbeidere i oljeserviceselskapet Archer varslet i sommer at de ville gå til sympatiaksjoner for de britiske oljearbeiderne i SLB UK.  Bedriftsledelsen var uenige i at Archer-ansatte kunne gå til sympatiaksjon. I stedet for aksjoner ble derfor saken tatt inn for Arbeidsretten, hvor saken foreløpig ikke er behandlet.  Utfallet av saken kan være avgjørende også for eventuelle lignende aksjoner fra Ekofisk-komiteen.  – I en tidlig fase hevdet vi å kunne nekte å arbeide med streikebrytere i henhold til Hovedavtalen mellom LO og NHO. Vi er spente på utfallet av Archer-ansattes sak, den vil også kunne ha betydning for hva vi kan gjøre videre, sier Eirik Birkeland i Ekofisk-komiteen.  – Hva bør ConocoPhillips etter deres syn gjøre i den situasjonen oljearbeidere nå står i?  – Vi har hele tiden oppfordret ConocoPhillips til å legge press på SLB UK for å få på plass en tariffavtale, men vi registrerer at konflikten fortsatt er pågående, sier Birkeland.  ConocoPhillips selv ser fram til en løsning på streikesaken på Ekofisk-feltet.  – Siden konflikten startet har ConocoPhillips Skandinavia AS oppfordret partene til å gå i dialog. Ettersom SLB UK og Industri Energi ikke har lyktes med dette, støtter vi enhver form for ny aktivitet mellom partene for å oppnå løsning, sier Elisabeth Fiveland, kommunikasjonsdirektør i ConocoPhillips. 
Ekofisk-komiteen avsto fra å delta på åpningen av ConocoPhillips oljefelt Tommeliten Alpha på grunn av en pågående streik i SLB UK.  Streiken, som har vart i åtte måneder, ble innledet av britiske oljearbeidere som ber om en norsk tariffavtale. Rundt halvparten av de ansatte på fartøyet «Island Captain» på Ekofisk-feltet har deltatt i streiken.  Eirik Birkeland, leder for Ekofisk-komiteen, oppfordrer ConocoPhillips til å legge press på SLB UK for å oppnå en tariffavtale. ConocoPhillips har oppmuntret partene til dialog. Samtidig blir Archer-arbeidernes sak i Arbeidsretten sett på med interesse. Utfallet kan påvirke liknende aksjoner fra Ekofisk-komiteen.